പന്നിവിഴയില് കാട്ടുപന്നിയെ വെടിവച്ചുകൊന്നു അടൂര് : പേരില് പന്നിയുണ്ടെങ്കിലും പന്നിവിഴക്കാര്ക്ക് കാട്ടുപന്നികള് ഒരു വര്ഷം മുമ്ബു വരെയും അന്യമായിരുന്നു. എന്നാല് അടുത്തിടെയായി ഇവിടെയും പന്നിശല്യം രൂക്ഷമാണ്. ഒടുവില് ഇന്നലെ വനപാലകരുടെ നേതൃത്വത്തില് ഒരു പന്നിയെ വെടിവച്ചുകൊന്നു. കരിമ്ബന്നൂര് ശാമുവല് ചെറിയാന്റെ കൃഷിയിടത്തിലെ ജലസംഭരണിയില് വീണ പന്നിയെയാണ് കൊന്നത്. പന്നി വീണതറിഞ്ഞ് വാര്ഡ് കൗണ്സിലറായ ബിന്ദുകുമാരി വിവരം വനപാലകരെ അറിയിക്കുകയായിരുന്നു. കോന്നി റേഞ്ച് ഫോറസ്റ്റ് ഓഫീസര് ജോജി ജെയിംസ്, കോന്നി ഡിവിഷണല് എംപാനല് ഷൂട്ടര് സന്തോഷ് മാമ്മന്, സെക്ഷന് ഫോറസ്റ്റ് ഓഫീസര് ചന്ദ്രബാബു, ബീറ്റ് ഓഫീസര്മാരായ പി. പ്രവീണ്, ശ്വേത കെ., രഞ്ജിത് പി,. സഞ്ജുകുമാര്, കെ.ജയന്, പി. അനില് കുമാര്, ജെ. ഹാഷിം എന്നിവര് നേതൃത്വം നല്കി. കാട്ടുപന്നികളെ അമര്ച്ച ചെയ്യാനുള്ള നടപടികള് സംബന്ധിച്ച് നഗരസഭാ ചെയര്മാന് ഡി. സജിയുടെ അദ്ധ്യക്ഷതയില് കഴിഞ്ഞ ദിവസം നടന്ന യോഗത്തിലും തീരുമാനമെടുത്തിരുന്നു.